Die RMC Goudveld-musiekfees, in samewerking met Braam Olivier, vind op 5 en 6 Oktober op die Laerskool St. Helena se sportterrein plaas. “Dit is die eerste jaar wat die fees aangebied word, en dit beloof om die grootste musiekfees te wees wat Welkom nog gesien het,” sê Richard Cawood, uitvoerende direkteur van RMC Produksies. “ ’n Groot verskeidenheid uitstallers van oor die land heen word verwag. Jy kan iets vir die hele gesin koop en ook elkeen se smaak bevredig met die groot verskeidenheid wat die kosstalletjies bied. Daar sal ook ’n biertent en koeldranktent wees.” Die fees sal vermaak vir die kinders bied, en ’n skoonheidskompetisie vir verskeie ouderdomsgroepe sal gehou word. Kunstenaars sal ook die hele dag feesgangers vermaak.